**Gymnázium, Dukelská 30, Giraltovce**

***Školský poriadok***

Gymnázium, Dukelská 30, Giraltovce je výberová stredná škola, ktorá sa riadi všeobecne záväznými predpismi upravujúcimi práva a povinnosti žiakov a študentov.

Vnútorný poriadok školy vychádza z vyhlášky MŠ SR č. 282 / 2009 Z.z. o stredných školách z 24. júna 2009 a dopĺňa Pracovný poriadok školy.

Žiak sa dobrovoľným rozhodnutím študovať na tunajšom gymnáziu zaväzuje riadne chodiť do školy a plniť si všetky úlohy a povinnosti, osvojovať si poznatky, vedomosti, zručnosti a rozvíjať ich. Riadi sa pritom platným rozvrhom hodín a v mimoriadnych prípadoch náhradným rozvrhom hodín. Rešpektuje všetky usmernenia a oznámenia riaditeľa školy, pokyny zástupcu riaditeľa školy, triedneho učiteľa a ostatných vyučujúcich.

Škola bude dôsledne dodržiavať Deklaráciu práv dieťaťa a Listinu základných práv a slobôd vo vzťahu k žiakom, učiteľom i ostatným zamestnancom školy a metodické usmernenie č. 8//2009 – R zo 14. mája 2009, ktorým sa upravuje postup hodnotenia a klasifikácie žiakov stredných škôl v Slovenskej republike.

Vnútorný poriadok školy Gymnázia, Dukelská 30, Giraltovce má nasledujúcu štruktúru :

**I. Všeobecné ustanovenia**

* Organizácia vyučovacieho dňa
* Práva a povinnosti žiakov
* Povinnosti týždenníkov
* Práva a povinnosti učiteľov
* Povinnosti triedneho učiteľa
* Povinnosti výchovného poradcu
* Práva a povinnosti rodičov
* Zásady spolupráce s rodinou
* Zásady uvoľňovania a ospravedlňovania
* Zásady používania šatňových skriniek a zásady správania sa v priestoroch školskej šatne.
* Hodnotenie a klasifikácia správania
* Opatrenia vo výchove

**II. Všeobecne platné pravidlá bezpečnosti a ochrany zdravia**

**III. Taxatívne opatrenia proti šíreniu drog a iných omamných látok v školskom prostredí**

**IV. Taxatívne opatrenia proti výskytu šikanovania v školskom prostredí**

**V. Záverečné ustanovenia**

**I. Všeobecné ustanovenia**

***1. Organizácia vyučovacieho dňa***

* Vyučovací proces sa riadi platným rozvrhom hodín, ktorý je povinný rešpektovať každý žiak a pedagogický pracovník školy.   
  Vyučovanie trvá do 15.30 hod., za jeho nerušený priebeh zodpovedajú všetci vyučujúci a v čase prestávok pedagogický dozor.  
  Po 15.30 hod. je žiakom zakázané zdržiavať sa v priestoroch školy bez pedagogického dozoru.   
  Mimotriedna a mimoškolská práca sa koná podľa plánov práce a rozvrhov, ktoré sú schválené riaditeľom školy.  
  V priestoroch školy sa môžu vo vyučovacom čase i mimo neho konať len tie akcie, ktoré sú povolené riaditeľom školy.
* Časový rozvrh vyučovania :

0. hod. : 7.00 – 7.45

1. hod. : 7.50 – 8.35

2. hod. : 8.40 – 9.25

3. hod. : 9.35 – 10.20

4. hod. : 10.40 – 11.25

5. hod. : 11.35 – 12.20

6. hod. : 12.25 – 13.10

7. hod. : 13.15 – 14.00

8. hod. : 14.05 – 14.50

9. hod. : 14.55 – 15.40

* Prestávky :

Po 1. vyuč. hodine : 5 minút

Po 2. vyuč. hodine : 10 minút

Po 3. vyuč. hodine: 20 minút

Po 4. vyuč. hodine : 10 minút

Po 5. vyuč. hodine : 5 minút

Po 6. a 7. vyuč hodine: 5 minút

Vydávanie obeda: 12.00 – 14.00 hod.

* budova školy je otvorená :

v pondelok : 6.00 – 18.00 hod.

v utorok : 6.00 – 18.00 hod.

v stredu : 6.00 – 18.00 hod.

vo štvrtok : 6.00 – 18.00 hod.

v piatok : 6.00 – 18.00 hod.

***2. Práva a povinnosti žiakov***

* **Práva žiakov**

V zmysle Ústavy SR, Listiny ľudských práv a Deklarácie práv dieťaťa má žiak tieto práva :

*1/Právo na vzdelanie :*

Žiak má právo na vzdelávanie v materinskom jazyku.

Žiak má právo na kvalitný a zrozumiteľný výklad učiva.

Žiak má právo požiadať vyučujúceho o konzultáciu.

Žiak má právo primerane využívať školské zariadenia, učebne, výpočtovú techniku, zbierky kníh a pomôcok jednotlivých predmetov, žiacku knižnicu, športové zariadenia školy.

*2./ Sloboda prejavu a právo na názor :*

Žiak má právo slovom i písmom vyjadriť svoj názor, nemožno však tolerovať prejavy rasovej, národnostnej či inej formy neznášanlivosti.

Žiak má právo k danému učivu položiť otázky a dostať na ne primerané odpovede, nemôže však kladením otázok obmedzovať právo ostatných žiakov na vzdelanie.

Žiak má právo na omyl, zmenu názoru a právo na vývin.

*3./ Zákaz diskriminácie :*

So žiakmi treba zaobchádzať na základe princípu rovnosti bez ohľadu na rasu, farbu pleti, pohlavie, etnický alebo sociálny pôvod, majetok, politické alebo iné zmýšľanie, náboženstvo.

*4./ Sloboda myslenia, svedomia a náboženstva :*

Žiak má právo na rešpektovanie svojho náboženského alebo filozofického presvedčenia.

Žiak má právo slobodne si vybrať vyučovanie etickej výchovy alebo náboženskej výchovy.

*5./ Právo na informácie :*

Žiak má právo na všetky informácie týkajúce sa jeho osoby a výchovno – vzdelávacieho programu školy a možností, ktoré škola pre žiaka ponúka.

Má právo na informácie o obsahu školského poriadku a ďalších pravidlách školy a o svojich právach.

*6./ Právo na objektívne hodnotenie :*

Žiak má právo na zdôvodnené objektívne hodnotenie svojich výsledkov.

Žiak má právo dozvedieť sa výsledok klasifikácie pri ústnom skúšaní ihneď a výsledky písomných prác a praktických činností do 14 dní, pričom má právo nahliadnuť do nich.

Termín kontrolnej písomnej práce učiteľ konzultuje s triednym učiteľom, ktorý koordinuje plán skúšania. V jednom dni môžu žiaci písať len jednu kontrolnú písomnú prácu, ktorá trvá viac ako 25 minút.

*7./Právo na ochranu a pomoc:*

Žiak má právo na kompetentný dozor zo strany pedagogických zamestnancov, na ochranu pred šikanovaním.

*8./ Právo na odpočinok a voľný čas :*

Žiak má právo na prestávku tak, ako ju stanovuje vnútorný poriadok školy a zvoliť si takú náplň prestávky, aby si regeneroval svoje sily a pritom dodržiaval pravidlá bezpečnosti a nerušil ostatných. V čase prázdnin nemožno žiakov zaťažovať nadmerným zadávaním úloh.

*9./ Právo na spravodlivý proces :*

Žiak, ktorému hrozia sankcie z porušenia školského poriadku, má právo byť vypočutý, aby sa mohol k veci slobodne vyjadriť a obhájiť sa.

*10./ Právo na združovanie a zhromažďovanie sa :*

Žiak má právo zúčastňovať sa na rôznych športových a kultúrnych podujatiach organizovaných školou a právo na vyjadrenie svojho politického postoja.

*11./ Právo na ochranu súkromia, cti a ľudskej dôstojnosti :*

Žiak má právo na rešpektovanie svojej cti a dôstojnosti, ktoré je nevyhnutným predpokladom pre dôstojné riešenie prípadných konfliktov a vytvorenie zdravého prostredia pre fungovanie demokracie na škole. Právo na súkromie zahŕňa ochranu osobných údajov pred ich neoprávneným šírením a zneužívaním získaných informácií týkajúcich sa ich pôvodu, rodinného prostredia atď.

*12./ Právo na individuálny prístup vo výchove a vzdelávaní :*

Žiak so špeciálnymi výchovno – vzdelávacími potrebami má právo na individuálny prístup rešpektujúci jeho schopnosti a zdravotný stav, pričom výkonom práv integrovaného žiaka nemôžu byť obmedzené práva ostatných účastníkov výchovno – vzdelávacieho procesu.

* **Povinnosti žiakov**

**Žiak je povinný :**

* vypnúť si mobilný telefón pred začiatkom vyučovacej hodiny,
* osvojovať si zásady vlastenectva, humanity, demokracie a správať sa podľa nich, byť disciplinovaný, plniť pokyny pedagogických aj ostatných pracovníkov školy, správať sa v škole i mimo nej tak, aby robil česť sebe, svojej rodine i škole.
* osvojovať si vedomosti a zručnosti, získavať návyky poskytované strednou školou, cieľavedome sa pripravovať na tvorivú prácu a zvládnutie odborných činností v povolaní, na ktoré sa pripravuje.
* chrániť vlastné zdravie i zdravie iných, nenosiť do školy a na akcie organizované školou predmety ohrozujúce bezpečnosť a zdravie alebo narúšajúce vzdelanie a výchovu ani väčšie sumy peňazí a cenné predmety.
* dbať o čistotu a poriadok, pomáhať pri udržiavaní poriadku v škole i jej okolí,   
  na zabezpečenie poriadku v triede sú určení dvaja týždenníci, ktorí sa riadia povinnosťami týždenníkov.
* byť v škole vhodne a čisto oblečený a upravený.
* šetriť zariadenie školy, chrániť ho pred poškodením, hospodárne zaobchádzať s učebnicami a učebnými pomôckami a ďalším majetkom školy.
* dochádzať do školy pravidelne a včas, najneskôr 10 minút pred začiatkom vyučovania, riadiť sa určeným rozvrhom hodín a dodržiavať dĺžku prestávok.
* dodržiavať zásady spoločenského správania, správať sa slušne k spolužiakom, k pedagogickým i nepedagogickým pracovníkom školy.
* udržiavať svoje miesto určené triednym profesorom v čistote a poriadku. Zavinené škody na majetku školy je žiak resp. jeho zákonný zástupca povinný nahradiť.
* okamžite hlásiť triednemu profesorovi zmenu bydliska a ďalšie zmeny v základných osobných údajoch.
* všetky svoje záležitosti vybavovať prostredníctvom triednych profesorov v čase prestávok a po vyučovaní.
* nosiť si do školy školské potreby podľa rozvrhu hodín a pokynov vyučujúcich. Pred vyučovacou hodinou si pripraviť všetko, čo bude na príslušnom predmete potrebovať. Na vyučovanie telesnej výchovy sa preobliecť do cvičebného úboru, na laboratórnych cvičeniach používať ochranný odev (plášť). Zakazuje sa nechávať osobné veci, školské pomôcky, cvičebné úbory a plášte v škole mimo priestorov na to určených (skrinky).
* presúvať sa do určených odborných učební počas prestávky. Po zazvonení je žiak povinný sedieť v učebni, resp. čakať pred zamknutou odbornou učebňou na príchod vyučujúceho a pripravovať sa na hodinu.
* správať sa počas vyučovania disciplinovane a aktívne sa zapájať do vyučovacieho procesu. Vyvolávať žiakov a učiteľov z tried a vstupovať do tried počas vyučovania, majú právo len riaditeľ školy a jeho zástupca.
* počas vyučovania a prestávok budovu školy neopúšťať, vo vážnych prípadoch (návšteva lekára a pod) môžu budovu školy opustiť len so súhlasom triedneho alebo dozorkonajúceho učiteľa. Budova školy sa počas vyučovania zamyká.
* opustiť budovu školy len na základe požiadania rodiča resp. zákonného zástupcu a písomným povolením triedneho učiteľa, náhradného triedneho učiteľa alebo vyučujúceho daného predmetu.
* v prípade, že sa z vopred známych dôvodov nemôže zúčastniť na vyučovaní, požiadať prostredníctvom svojich zákonných zástupcov o uvoľnenie z vyučovania. Ak sa nemôže zúčastniť vyučovania z nepredvídaného dôvodu, musí jeho zákonný zástupca oznámiť dôvod neúčasti triednemu učiteľovi najneskôr do 48 hodín. Po príchode do školy je žiak povinný okamžite predložiť triednemu učiteľovi písomné ospravedlnenie neúčasti podpísané zákonným zástupcom, alebo potvrdenie ošetrujúceho lekára.
* v prípade, že sa žiak z vážnych dôvodov nepripraví na vyučovanie, alebo nevypracuje domácu úlohu, ospravedlniť sa príslušnému vyučujúcemu na začiatku hodiny.
* dodržiavať povinnosť školskej dochádzky, aby mohol byť klasifikovaný v riadnom termíne v 1. a 2. polroku. Ak nebude možné žiaka vyskúšať a klasifikovať v riadnom termíne, nebude klasifikovaný a riaditeľ školy určí na jeho vyskúšanie a klasifikovanie náhradný termín v zmysle príslušnej vyhlášky. Výsledok komisionálnej skúšky je pre žiaka konečný.
* po skončení vyučovania opustiť budovu školy a  zdržiavať sa v školských priestoroch len pod dozorom pedagóga alebo určeného zamestnanca školy a so súhlasom triedneho učiteľa.
* na podujatiach organizovaných školou dodržiavať pravidlá slušnosti, bezpečnosti a tolerancie.

- v prípade, že chce zo školy vystúpiť alebo prestúpiť na inú školu, písomne

požiadať riaditeľa školy, ktorý rozhoduje o prijímaní, preradení žiakov a zmene

študijného odboru.

* dodržiavať knižničný a výpožičný poriadok školských knižníc.
* správať sa počas obeda v školskej jedálni disciplinovane, dodržiavať zásady kultúrneho stolovania, riadiť sa pokynmi pedagogického dozoru a pracovníčok školskej jedálne.

**Žiakom sa zakazuje**

* počas voľných hodín opustiť priestory školy,
* nosiť, prechovávať a užívať nelegálne drogy v priestoroch školy, porušenie tohto zákazu sa bude riešiť ako hrubé porušenie vnútorného poriadku školy,
* nosiť do školy a požívať alkohol v škole,
* fajčiť v priestoroch školy a v jej blízkom okolí,
* nosiť do školy predmety ohrozujúce život a zdravie,
* nosiť do školy cenné veci, ktoré nie sú potrebné na vyučovanie a nosiť väčšie sumy peňazí,
* voľne nechávať osobné veci na chodbách školy, v šatniach TV a v neuzavretých priestoroch,
* používať MP3 (MP4, iPOD) prehrávač alebo mať zapnutý mobilný telefón počas: vyučovacej hodiny, na kultúrno-spoločenských akciách alebo výchovných akciách školy a to na - telefonovanie alebo príjem hovoru, príjem SMS správy alebo zasielanie SMS správy alebo na využívanie akejkoľvek funkcie mobilného telefónu, ktorú ponúka operátor,
* manipulovať s plastovými oknami v celej budove školy, svojvoľne otvárať horné okenné krídla, sadať na okenné parapetné dosky,
* znečisťovať priestory WC. /Žiaci sú povinní udržiavať tieto priestory v čistote a dodržiavať základné hygienické opatrenia./

***3. Povinnosti týždenníkov***

* Týždenníci pred vyučovaním skontrolujú, či je učebňa v poriadku, či je dostatok popisovačov na biele tabule, kriedy, pripravená špongia a podobne.
* Pripravia tabuľu na každú vyučovaciu hodinu.
* Po príchode vyučujúceho na vyučovaciu hodinu hlásia mená neprítomných spolužiakov.
* Ak učiteľ nenastúpi do 10 minút po zazvonení na hodinu, hlásia to zástupcovi riaditeľa školy.
* Počas prestávok vyvetrajú učebňu.
* Zodpovedajú za čistotu a poriadok v učebni, v laviciach, za uloženie stoličiek po odchode žiakov z triedy.
* Po ukončení poslednej vyučovacej hodiny žiaci vyložia stoličku na lavicu a týždenníci na to dohliadajú.
* Poškodenie inventára a zariadenia školy ihneď hlásia triednemu učiteľovi, resp. dozor konajúcemu učiteľovi.

***4. Práva a povinnosti učiteľov***

**a) Práva učiteľov**

* očakávať, že žiaci budú rešpektovať pravidlá spoločenského správania a vnútorného poriadku školy
* veriť a očakávať, že žiaci navštevujú školu s cieľom dosiahnuť čo najlepšie vzdelávacie výsledky
* veriť a očakávať, že rodičia podporia pozitívnu snahu školy
* očakávať priaznivé podmienky pre svoju prácu
* tvorivo inovovať vyučovací proces
* pri vysokej absencii žiaka na vyučovacích hodinách požiadať o vykonanie komisionálnej skúšky

**b) Povinnosti učiteľov**

- zaručiť kvalitu vzdelávania vo svojom obore  
- neklásť prekážky pri vzdelávaní v iných predmetoch  
- vyučovať podľa platných učebných osnov a schválených učebných tematických

plánov  
- vytvárať priaznivú atmosféru pre výchovu a vzdelávanie  
- inštruovať žiakov o pravidlách školy a účinne napomáhať ich dodržiavanie  
- byť korektný voči žiakom  
-  na začiatku klasifikačného obdobia zverejniť témy a úlohy na hodnotenie, ako i

spôsob hodnotenia a   klasifikáciu  
- poskytovať žiakom konzultácie v určenom čase  
- spolupracovať s rodičmi  
- neodkladne vyhotoviť záznam o úraze ( zaznačiť do knihy drobných úrazov )

**Všeobecné povinnosti učiteľa**

* Učiteľ prichádza na vyučovanie 20 minút pred začiatkom 1. vyučovacej hodiny, 30 min. pred začiatkom ďalšej vyučovacej hodiny. Prihlási sa do dochadzkového systému. Ak učiteľ nemôže prísť pre vážnu príčinu do školy, oznámi to do 7.45 hod. vedeniu školy. Do 36 hodín je povinný predložiť potvrdenie o práceneschopnosti a oznámiť predpokladanú dĺžku neprítomnosti v škole.
* Každý učiteľ začína hodinu presne a počas hodiny sa nevzďaľuje z triedy.
* Do triednej knihy zapíše vyučujúci chýbajúcich žiakov, preberané učivo ( aj na suplovanej hodine ).
* Učiteľ dbá na to aby :  
  - pri príchode a odchode vyučujúceho žiaci pozdravili postavením sa  
  - sa dodržiavali zásady hygieny a bezpečnosti práce  
  - trieda bola pripravená na vyučovanie  
  - sa nepoškodzoval školský majetok  
  - sa žiaci aktívne zúčastňovali vyučovacieho procesu  
  - sa žiaci pri skúšaní a písomných prácach správali korektne  
  - si po skončení hodiny týždenníci splnili svoje povinnosti
* Uplatňovanie a dodržiavanie vnútorného poriadku školy je jednou zo základných povinností každého pedagogického pracovníka školy.
* Ak sa učiteľ vzdiali počas vyučovacieho procesu z areálu školy (exkurzie, vychádzky ), oznámi to členovi vedenia školy.
* Pred odchodom zo školy je učiteľ povinný prečítať si oznamy v zborovni školy na tabuli oznamov.

**Okrem toho je učiteľ povinný**

- zúčastňovať sa pedagogických rád, pracovných porád, informatívnych schôdzok zvolávaných riaditeľom školy   alebo jeho zástupcami,  
- aktívne pracovať v predmetovej komisii,  
- aktívne sa podieľať na vypracovaní školského vzdelávacieho programu a vypracovať si tematický plán pre každý ročník a predmet, ktorý vyučuje,  
- pripraviť sa písomne na každú vyučovaciu hodinu ( učitelia do 5 rokov praxe )  
- vykonávať dozor na chodbách a v jedálni podľa osobitného harmonogramu

***5. Povinnosti triedneho učiteľa***

* Triedny učiteľ je rozhodujúcim koordinátorom učiteľov vyučujúcich v triede, vedúcich záujmových krúžkov.
* Triedny učiteľ je povinný :  
  - vypracovať a plniť plán výchovnej práce  
  - viesť evidenciu učebníc a kontrolovať starostlivosť o ne  
  - kontrolovať klasifikačný hárok, vyhodnocovať prospech na triednických hodinách  
  - starostlivo viesť triedne knihy, katalóg a ostatnú agendu triedy  
  - 2x mesačne uskutočniť triednickú hodinu  
  - organizovať pomoc slabo prospievajúcim žiakom  
  - organizovať mimotriednu prácu žiakov a zúčastňovať sa jej
* Dôsledne kontroluje dochádzku žiakov a robí tieto opatrenia :
* Ak žiak chýba na vyučovaní, triedny profesor zistí do 48 hodín príčinu absencie.
* Pri zistení neodôvodnenej absencie, oboznámi triedny učiteľ s touto skutočnosťou rodičov písomne alebo ústnym rozhovorom, prípadne urobí opatrenia.
* Triedny učiteľ zodpovedá za pridelenú učebňu a jej inventár.

***6. Povinnosti výchovného poradcu***

* Výchovný poradca  vykonáva   činnosť   prieskumnú,  identifikačnú,    vyhodnocovaciu,     diagnostickú, depistážnu, konzultačnú,   metodickú,   informačnú,  osvetovo-preventívnu, koncepčno - plánovaciu, organizačnú a administratívnu.
* Výchovný poradca plní úlohy výchovného poradenstva spravidla v spolupráci s triednymi učiteľmi:
* Výchovný poradca robí prieskumy, prieskumové štúdie a vyhodnotenia.
* Výchovný poradca monitoruje žiakov s problémami vo výchove, vzdelávaní  a vývine osobnosti; robí pre nich pedagogickú diagnostiku a depistáž, zabezpečuje a sprostredkúva im psychologické a iné odborné služby a starostlivosť.
* Výchovný poradca informuje a pomáha žiakom, rodičom (zákonným zástupcom) pri voľbe štúdia, povolania a pracovného zaradenia, v spolupráci s triednymi učiteľmi zabezpečuje pre túto oblasť potrebnú agendu a poskytuje  im  metodickú  pomoc  pri jej vedení.
* Výchovný poradca triednym učiteľom poskytuje sprostredkovanie pomoci pri práci   
  so žiakmi intelektovo nadanými a talentovanými, sociálne znevýhodnenými, segregovanými,  žiakmi so špeciálnymi výchovno-vzdelávacími potrebami a žiakmi nastupujúcimi do prvého ročníka gymnázia.
* Výchovný poradca spolupracuje s odborníkmi pri poskytovaní sociálneho poradenstva a poradenstva zameraného na zlepšovanie sociálnych vzťahov v triedach a v škole.
* Výchovný poradca zabezpečuje a podieľa sa na realizácii preventívnych aktivít pre žiakov, rodičov a zamestnancov školy.
* Výchovný poradca poskytuje odbornú, metodickú, konzultačnú a informačnú pomoc žiakom, rodičom a pedagogickým zamestnancom školy, koordinuje výchovný proces školy a sprostredkúva škole odborné služby pedagogické, psychologické, informačné, sociálno-právne, medicínske a iné.
* Výchovný poradca spolupracuje s vedením školy, s rodičmi, učiteľmi a triednymi učiteľmi, koordinátorom prevencie, pracovníkmi pedagogicko-psychologických poradní, špeciálno-pedagogických poradní a ďalšími školskými zariadeniami, s orgánmi štátnej správy a samosprávy a ďalšími inštitúciami -súkromnými, cirkevnými, charitatívnymi, mimorezortnými, mimovládnymi, podieľajúcimi sa na výchove a vzdelávaní.
* Výchovný poradca zabezpečuje spoluprácu školy so službami zamestnanosti,   
  so zamestnávateľskými inštitúciami v regióne a s ostatnými sociálnymi partnermi.
* Výchovný poradca na pedagogických radách informuje o výchovno-poradenských aktivitách a o opatreniach potrebných pre riešenie problémov.
* Výchovný poradca vedie kabinet výchovného poradenstva (využíva informačno-komunikačné technológie pri práci so systémami profesijných informácií, informačné a poradenské programy, dokumentáciu, právne normy, metodické, informačné a propagačné materiály, príručky, odbornú literatúru, audiovizuálne pomôcky).
* Výchovný poradca rozširuje svoje vzdelanie z oblasti výchovného poradenstva, dbá o svoj profesionálny rast.
* Výchovný poradca aktívne sa zúčastňuje na poradách, metodických stretnutiach, seminároch a školeniach  pre výchovných poradcov.
* Výchovný poradca spolupracuje s vysokými školami.

***7. Práva a povinnosti rodičov***

**a) Práva rodičov**

* získavať na konzultačných hodinách pre rodičov informácie o prospechu   
  a správaní svojho dieťaťa
* požiadať o vykonanie komisionálnej skúšky v súlade s platnou vyhláškou

**-** byť prítomný na komisionálnom preskúšaní svojho dieťaťa po predchádzajúcom

súhlase riaditeľa školy.

**b) Povinnosti rodičov**

- dodržiavať v plnom rozsahu podmienky stanovené všetkými legislatívnymi

normami, ktoré sa týkajú   školy  
- dodržiavať vnútorný poriadok školy v rozsahu jeho zodpovednosti  
- poznať pravidlá a vnútorný poriadok školy a viesť k ich dodržiavaniu aj svoje

dieťa  
- prevziať zodpovednosť za škody, ktoré spôsobí jeho dieťa majetku školy   
 a spolužiakov  
- včas ospravedlňovať neprítomnosť svojho dieťaťa v škole  
- informovať triedneho učiteľa o zdravotnom stave dieťaťa, zvlášť ak si situácia

vyžaduje osobitnú starostlivosť  
- zaujímať sa o prospech a správanie svojho dieťaťa

***8. Zásady spolupráce s rodinou***

* Každý vyučujúci je povinný vo svojej výchovno - vyučovacej činnosti úzko spolupracovať s rodičmi žiaka.
* Každému triednemu učiteľovi sa doporučuje získať poznatky o rodinnom prostredí, v ktorom žiak žije.
* Ak chce učiteľ prerokovať s rodičmi dôležitú okolnosť, predvolá úradne rodičov do školy.
* Každý učiteľ je povinný byť k dispozícii rodičom počas triednych schôdzok rodičovského združenia.
* Na požiadanie triedneho učiteľa je povinný každý učiteľ, ktorý v triede vyučuje, zúčastniť sa triednej schôdzky RZ.
* Každý učiteľ je povinný podať rodičom úplné a pravdivé informácie o správaní a prospechu žiakov a poskytnúť pedagogicko – metodické rady.

***9. Zásady uvoľňovania a ospravedlňovania***

* Žiaka uvoľňuje triedny učiteľ.
* Žiak musí mať zápisník vymeškaných vyučovacích hodín, v ktorom musí mať všetky ospravedlnenky.
* Ak má byť žiak uvoľnený z vyučovania alebo z časti vyučovania, rodič vopred požiada o uvoľnenie žiaka telefonicky alebo písomne v zápisníku vymeškaných hodín najneskôr v deň neprítomnosti.
* V prípade nepredvídaného dôvodu absencie žiaka je rodič povinný dôvod neprítomnosti svojho syna/dcéry oznámiť do 24 hodín triednemu učiteľovi osobne alebo telefonicky.
* Rodič môže ospravedlniť absenciu trvajúcu maximálne 3 vyučovacie dni /maximálne 21 vyučovacích hodín/ v bežnom školskom roku., dlhšiu absenciu môže ospravedlniť iba lekár. O uvoľnenie z ďalších vyučovacích dní /vyučovacích hodín/ musí rodič vopred osobne požiadať triedneho učiteľa alebo vedenie školy, ktorí posúdia závažnosť dôvodu neprítomnosti žiaka na vyučovaní.
* Žiak je povinný ospravedlnenku predložiť triednemu učiteľovi ihneď po návrate do školy.

Nedodržanie uvedených pravidiel má za následok neospravedlnenie absencie a uplatňujú sa príslušné opatrenia vo výchove.  
  
V prípade nutnosti možno oslobodiť žiaka od telesnej výchovy na základe žiadosti rodičov, s platným lekárskym potvrdením. Potvrdenie je nutné odovzdať na sekretariát školy najneskôr do 15. septembra.

***10. Zásady používania šatňových skriniek a zásady správania sa v priestoroch školskej šatne.***

**Zásady používania šatňových skriniek a zásady správania sa v priestoroch školskej šatne.**

* Každý žiak má pridelenú jednu skrinku na uloženie obuvi, odevu a osobných vecí.
* Každý žiak prevezme kľúč od pridelenej očíslovanej skrinky, čo potvrdí svojim podpisom. Tým žiak preberá plnú zodpovednosť za pridelenú skrinku. Na konci školského roka žiak odovzdá kľúč a pridelenú skrinku v takom stave, v akom ju prevzal. Žiak je povinný starať sa o pridelenú skrinku, chrániť ju pred poškodením, s dvierkami a zámkom manipulovať opatrne a bezpečne, neotvárať dvierka prudko kvôli možnému poraneniu sa.
* Prenájom skrinky na školský rok za jedného žiaka - 2 eurá.
* Je zakázané písať po skrinkách, znečisťovať ich a znečisťovať priestory školskej šatne.
* Násilná manipulácia so skrinkou a jej poškodenie sa považuje za úmyselné poškodzovanie školského majetku a to sa bude trestať podľa zásad vnútorného poriadku školy. Pri poškodení skrinky žiak uhrádza plnú sumu za jej opravu, príp. jej výmenu.
* Násilné vniknutie do cudzej skrinky sa považuje za trestný čin, čo bude vyšetrovať polícia. Žiak znáša všetky dôsledky takéhoto konania.
* Ak si žiak všimne podozrivé správanie iného žiaka, či hrubú manipuláciu so skrinkami, je povinný to oznámiť dozor konajúcemu učiteľovi alebo ktorémukoľvek zamestnancovi školy.
* Pri neuzamknutí skrinky zodpovednosť za uložené veci v skrinke preberajú obaja žiaci, ktorým bola skrinka pridelená.
* V priestoroch šatne je povolené zdržiavať sa iba nevyhnutný čas potrebný na prezutie, uloženie resp. vybratie odevu a osobných vecí, predovšetkým pred začiatkom a po ukončení vyučovania. Počas voľných vyučovacích hodín do 11.30 hod. žiaci na prípravu na vyučovanie využívajú vyhradené priestory v študovni.

Na ochranu školského aj osobného majetku, na zvýšenie bezpečnosti a zlepšenie disciplíny a poriadku v škole je vo verejne prístupných priestoroch školy /vrátane školských šatní/ nainštalovaný bezpečnostný kamerový systém.

***11. Hodnotenie a klasifikácia správania***

Pri hodnotení a klasifikácii správania žiaka sa zohľadňuje plnenie ustanovení školského

poriadku a ďalších vnútorných predpisov školy a dodržiavanie stanovených pravidiel

správania, ľudských práv a práv dieťaťa, dodržiavanie mravných zásad správania sa v škole

a na verejnosti počas aktivít súvisiacich so štúdiom na strednej škole.

* Stupňom 1 – veľmi dobré - sa žiak klasifikuje, ak dodržiava ustanovenia školského

poriadku a ďalších vnútorných predpisov školy a riadi sa nimi. Dodržiava morálne zásady a pravidlá spolunažívania v kolektíve a vo vzťahu k učiteľom. Ojedinele sa môže dopustiť menej závažných previnení.

* Stupňom 2 – uspokojivé - sa žiak klasifikuje, ak jeho správanie je v súlade

s ustanoveniami školského poriadku a ustanoveniami ďalších vnútorných predpisov školy, morálnymi zásadami a pravidlami spolunažívania vzhľadom k spolužiakom a učiteľom. Žiak sa dopustí závažnejšieho priestupku alebo sa opakovane dopúšťa menej závažných priestupkov voči ustanoveniu školského poriadku.

* Stupňom 3 – menej uspokojivé - sa žiak klasifikuje, ak sa dopustí závažného priestupku voči školskému poriadku a voči ďalším vnútorným predpisom školy alebo sa aj po udelení druhého stupňa klasifikácie správania dopúšťa závažnejších priestupkov voči morálnym zásadám a pravidlám spolunažívania, porušuje ľudské práva spolužiakov, pedagogických zamestnancov alebo ďalších osôb.
* Stupňom 4 – neuspokojivé - sa žiak klasifikuje, ak jeho správanie je v rozpore

s ustanoveniami školského poriadku a s ustanoveniami ďalších vnútorných predpisov školy, s právnymi a etickými normami spoločnosti, výrazne porušuje ľudské práva spolužiakov, pedagogických zamestnancov alebo ďalších osôb. Dopustí sa závažných previnení, ktorými vážne ohrozuje výchovu ostatných žiakov. Zámerne narúša činnosť žiackeho kolektívu.

***12. Opatrenia vo výchove***

* Za vzorné správanie, vzorné plnenie povinností, mimoriadny prejav aktivity a iniciatívy, dlhodobú svedomitú prácu, výrazne prosociálne správanie, ktoré pozitívne ovplyvňuje sociálnu klímu v triede a v škole a záslužný alebo statočný čin, možno žiakovi udeliť pochvalu alebo iné ocenenie.
* Pochvalu alebo iné ocenenie udeľuje žiakovi triedny učiteľ alebo riaditeľ. V osobitne odôvodnených prípadoch, najmä ak ide o mimoriadne záslužný alebo statočný čin, môže žiakovi udeliť pochvalu alebo iné ocenenie zástupca zriaďovateľa strednej školy, zástupca štátnej správy v školstve alebo minister školstva Slovenskej republiky.
* Návrhy na udelenie pochvaly alebo iného ocenenia sa prerokujú v pedagogickej rade. Pochvala alebo iné ocenenie sa udeľuje spravidla na zhromaždení triedy alebo školy.
* Na posilnenie disciplíny, za menej závažné, závažnejšie alebo opakované previnenia voči školskému poriadku, zásadám spolunažívania, ľudským právam, mravným normám spoločnosti alebo ak žiak narúša činnosť kolektívu, možno žiakovi uložiť napomenutie alebo pokarhanie nasledovne:
* napomenutie od triedneho učiteľa,
* pokarhanie od triedneho učiteľa,
* pokarhanie od riaditeľa.
* Žiakovi možno uložiť za závažné alebo opakované previnenia voči školskému poriadku, zásadám spolunažívania, ľudským právam alebo mravným normám spoločnosti
* podmienečné vylúčenie,
* vylúčenie.

Závažnosť porušenia vnútorného poriadku školy posúdi pedagogická rada a o opatrení rozhodne riaditeľ školy v zmysle svojich kompetencií.

**II. Všeobecne platné pravidlá bezpečnosti a ochrany zdravia**

Pre zabezpečenie svojho života a zdravia sú žiaci povinní dodržiavať tieto pokyny a pravidlá bezpečnosti a ochrany zdravia :

* Riadiť sa dôsledne zdravotnými a hygienickými predpismi
* Všetky priestory školy (učebne, chodby, schodištia, WC, šatne) udržiavať v čistote a poriadku tak, aby tým neohrozovali svoje zdravie a zdravie svojich spolužiakov.
* Učebne, telocvične a posilňovňu podľa potreby vyvetrať.
* Dbať pri každej príležitosti o osobnú bezpečnosť, nenaháňať sa, nestrkať sa, nevykláňať sa z okien, nenakláňať sa cez zábradlie.
* Každé elektrické zariadenie je potrebné chrániť pred poškodením. Poškodené elektrické zariadenia nepoužívať, samostatne neopravovať a poškodenie okamžite hlásiť triednemu, resp. dozorkonajúcemu učiteľovi.
* Neprinášať do školy žiadne látky a predmety ohrozujúce život alebo zdravie .
* Akákoľvek nepovolená a neopodstatnená manipulácia s požiarnobezpečnostnými zariadeniami je prísne zakázaná.
* Dôsledne rešpektovať všetky vyvesené výstražné tabuľky pre bezpečnosť a ochranu zdravia.
* Didaktickú techniku používať a obsluhovať len so súhlasom vyučujúceho a pod jeho dozorom.
* Pri každej činnosti dbať na pokyny vyučujúcich, dodržiavať dohodnuté pravidlá a postupy. Pomôcky a potrebný materiál používať len na určený účel.
* Pri vyhlásení akéhokoľvek poplachu nepodliehať panike, ale riadiť sa pokynmi poverených a usmerňujúcich osôb.
* V zmysle metodického usmernenia MŠ SR č 4/2009 – R z 11. februára 2009 je povinný každý , kto utrpel úraz, hlásiť ho okamžite vyučujúcemu, resp. triednemu učiteľovi alebo bezpečnostnému technikovi.
* Pre prácu v odborných učebniach, laboratóriách, telocvičniach a posilňovni platia pravidlá prevádzkového poriadku spomínaných učební.

**Počas exkurzií, zájazdov, kurzov a podujatí organizovaných školou sú žiaci povinní:**

* zabezpečiť si vhodné materiálne a iné vybavenie podľa požiadaviek vedúcich exkurzií
* dôsledne rešpektovať pokyny vedúcich a riadiť sa pokynmi obsiahnutými v poučení pre žiakov s ktorým sú žiaci oboznámení pred začiatkom exkurzií, výletov a podujatí
* na všetkých podujatiach organizovaných školou dôsledne dodržiavať pravidlá vnútorného poriadku školy.

**III. Taxatívne opatrenia proti šíreniu drog a iných omamných látok v školskom prostredí**

1.Pri užívaní alkoholu a tabaku :

a) Pri zistení, že žiak gymnázia pil alkoholické nápoje alebo fajčil v budove školy, alebo na podujatiach organizovaných školou bude:

* potrestaný zníženou známkou zo správania na stupeň 2 /uspokojivé/
* správaní žiaka budú informovaní jeho rodičia

b) Pri opakovanom porušení vnútorného poriadku školy v tomto zmysle žiak bude:

* potrestaný zníženou známkou zo správania na stupeň 3 /menej uspokojivé/ a podmienečne vylúčený zo školy
* správaní žiaka budú opäť informovaní rodičia

c) Ak predchádzajúce opatrenia nebudú účinné a žiak bude naďalej porušovať vnútorný poriadok školy, škola siahne po najkrajnejšom opatrení:

* zníženie známky zo správania na stupeň 4 /neuspokojivé/ a žiak bude zo školy vylúčený.

2. Pri užívaní nelegálnych drog:

a) Pri zistení, že žiak gymnázia užíva nelegálne drogy, či už v budove školy alebo   
na podujatiach organizovaných školou, bude v súlade s vnútorným poriadkom školy:

* potrestaný zníženou známkou zo správania na stupeň 3 / menej uspokojivé/ a podmienečne vylúčený zo školy
* o priestupku budú informovaní rodičia
* o priestupku bude informovaná polícia
* o priestupku bude informované centrum protidrogovej prevencie v Prešove
* o priestupku bude informovaný ÚPSK ako zriaďovateľ školy

b) Pri opakovanom užívaní drog, ak nebudú prijaté opatrenia účinné, bude žiakovi:

* znížená známka zo správania na stupeň 4 /neuspokojivé/ a žiak bude zo školy vylúčený
* zároveň budú informované inštitúcie uvedené v predchádzajúcom bode

3. Pri šírení drog – distribúcia, predaj

a) Pri zistení, že žiak gymnázia distribuuje drogy, bude:

* okamžite bezpodmienečne vylúčený zo školy a zároveň budú o priestupku informované inštitúcie uvedené v predchádzajúcom bode, ktorým je škola v zmysle *Národného programu boja proti drogám a proti šíreniu drog* tieto skutočnosti povinná hlásiť.

**IV. Taxatívne opatrenia proti výskytu šikanovania v školskom prostredí**

Šikanovaním rozumieme akékoľvek správanie žiaka, ktorého zámerom je ublíženie inému žiakovi alebo žiakom, prípadne ich ohrozenie alebo zastrašovanie. Ide o cielené a opakované použitie násilia voči takému žiakovi alebo žiakom, ktorí sa nevedia alebo nemôžu brániť

Pod šikanovaním rozumieme :

fyzické útoky, urážlivé prezývky, nadávkami, posmechom, tvrdými príkazmi agresora vykonať určitú vec proti vôli obete, odcudzením veci, ale aj prehliadaním a ignorovaním obete.

Pri zistení, že žiak šikanuje iného žiaka   
a) budú v zmysle metodického usmernenia č. 7/2006 –R k prevencii a riešeniu šikanovania žiakov na školách a školských zariadeniach prijaté podľa závažnosti previnenia nasledovné opatrenia :

* pokarhanie od triedneho učiteľa resp. pokarhanie od riaditeľa školy
* znížená známka zo správania na stupeň 2 / uspokojivé /
* podmienečné vylúčenie zo školy a znížená známka zo správania na stupeň 3 / menej uspokojivé /
* v najzávažnejších prípadoch vylúčenie zo štúdia na strednej škole a znížená známka zo správania na stupeň 4 / neuspokojivé /

b) o priestupku žiaka budú informovaní :

* rodičia, resp. zákonní zástupcovia žiaka
* príslušný Úrad práce, sociálnych vecí a rodiny za účelom využitia nutných výchovných opatrení v zmysle zákona č. 195/1998 Z.z. o sociálnej pomoci v znení neskorších predpisov
* príslušný útvar Policajného zboru SR pri podozrení, že šikanovanie naplnilo skutkovú podstatu priestupku alebo trestného činu

**V. Záverečné ustanovenia**

Vnútorný poriadok školy je oficiálnym dokumentom školy a je záväzný pre všetkých žiakov a zamestnancov školy.

S vnútorným poriadkom školy budú oboznámení žiaci školy a ich rodičia, resp. zákonní zástupcovia žiakov na začiatku každého školského roka.

Zmeny a doplnky k vnútornému poriadku školy môžu navrhovať :

* rada školy
* vedenie školy
* pedagogickí zamestnanci školy
* žiacka školská rada

Tento vnútorný poriadok školy nadobúda platnosť : 01. 09. 2017

Prerokované v pedagogickej rade 25.08.2017

Vyjadrenie Rady školy: schválené Mgr. Róbert Mihalenko

riaditeľ školy